โบรกฯเชียร์ “ซื้อ” ALL มองผลงานไตรมาส 4 โตเด่น เคาะเป้าสูง 6.48 บ. อัพไซด์กระฉูด 57%
โบรกฯเชียร์ “ซื้อ” ALL มองผลงานไตรมาส 4 โตเด่น เคาะเป้าสูง 6.48 บ. อัพไซด์กระฉูด 57%
โบรกฯเชียร์ “ซื้อ” ALL มองผลงานไตรมาส 4 โตเด่น เคาะเป้าสูง 6.48 บ. อัพไซด์กระฉูด 57%
6 ธ.ค. 2562

บริษัทหลักทรัพย์ เอเชีย พลัส ระบุในบทวิเคราะห์ แนะนำ “ซื้อ” หุ้นบริษัท ออลล์ อินสไปร์ ดีเวลลอปเม้นท์ จำกัด (มหาชน) หรือ ALL กำหนดราคาเป้าหมาย 6.48 บาทต่อหุ้น โดยมองว่าแม้ไตรมาส 4/62 จะไม่มีการเปิดขายโครงการใหม่ (เดิมมีแผนเปิด 4 โครงการคอนโดฯ มูลค่า 1.2 หมื่นล้านบาท แต่เลื่อนไปเป็นปีหน้า) แต่ ALL ยังมีโครงการเดิมที่อยู่ระหว่างพัฒนา 14 โครงการ มูลค่าคงเหลือขาย 7.8 พันล้านบาท พร้อมที่จะสร้างยอดขายในไตรมาส 4 เพื่อเติมเต็มเป้า Presale ทั้งปี 2562 ของบริษัทที่ตั้ง ไว้ 7 พันล้านบาท หลังจาก 9 เดือนแรกมียอดขายสะสมรวมแล้ว 6.5 พันล้านบาท (สัดส่วน 93%)
สำหรับปี 2563 บริษัทมีแผนรุกโครงการแนวราบมากขึ้นทั้งในรูปแบบทาวน์โฮม, บ้านแฝด และบ้านเดี่ยว หลังจากเปิด The Vision มูลค่า 1.4 พันล้านบาท และได้รับตอบรับที่ดีด้วยยอดขาย 47% (เปิด 2 เฟสจากทั้งหมด 3 เฟส) ขณะที่คอนโดฯ จะขยายในกลุ่ม Low Rise (200-300 ยูนิต/โครงการ) แบรนด์ The Excel (มี 2 โครงการที่เลื่อนจากปีนี้มูลค่ากว่า 3 พันล้านบาท) และกลุ่ม High Rise จะพัฒนาร่วมกับ Partner ญี่ปุ่น (Kyushu Railway) นอกจากนี้ยังมองโอกาสในเพิ่มรายได้ Recurring Income มากขึ้น
ทั้งนี้ ฝ่ายวิจัยปรับประมาณการปี 2562-2563 เพื่อให้สอดคล้องกับข้อมูลล่าสุด โดยปรับลดเป้าโอนฯ ปี 2562 ลงจากเดิม 21% อยู่ที่ 3 พันล้านบาท ( 9 เดือนอยู่ที่ 2 พันล้านบาท) และ ปี 2563 ลงจากเดิม 16% เป็น 4.3 พันล้านบาท แต่ได้ปรับเพิ่มรายได้ค่านายหน้าขายที่ดินปี 2562 เป็น 211 ล้านบาท (หลังเกิดรายการนี้ในไตรมาส 3/62)
นอกจากนี้ปรับลด Gross Margin ขายฯ จากเดิม 36% เป็น 35% และ SG&amp;A/Sales เหลือ 20% รวมถึงรับรู้ส่วนแบ่งขาดทุนจากบริษัทร่วมเป็น 40 ล้านบาท (9 เดือนแรกปี 62 ขาดทุน 48 ล้านบาท) และ 14 ล้านบาทปี 2562-2562 ตามลำดับ องค์ประกอบรวมกำไรปี 2562 ลดลงจากเดิม 3% อยู่ที่ 486 ล้านบาท และปี 2563 ลงจากเดิม 23% เท่ากับ 519 ล้านบาท
สำหรับในไตรมาส 4/62 คาดโดดเด่นสุดของปี ประเมินยอดโอนฯ 1 พันล้านบาท หนุนด้วยการส่งมอบคอนโดฯ ใหม่ของบริษัทเอง 2 โครงการ คือ Impression ภูเก็ต และ The Excel สุขุมวิท ช่วงเดือน ธ.ค. นี้ ปัจจุบันมียอดขายรอรับรู้รายได้ (Backlog) ของ 2 โครงการดังกล่าวรวม 2.7 พันล้านบาท ขณะเดียวกันยังมีคอนโดฯ JV ใหม่ The Excel สุขุมวิท 50 ที่จะเริ่มโอนฯ ธ.ค. และมี Backlog 1.1 พันล้านบาท คาดทำให้เกิดการรับรู้ส่วนแบ่งกำไร JV สุทธิ 8 ล้านบาท และผลักดันกำไร 4Q62 เท่ากับ 144 ล้านบาท
สำหรับปี 2563 ประเมินกำไร 519 ล้านบาท ภายใต้ยอดโอนฯ 4.3 พันล้านบาท มาจากการโอนฯ ต่อเนื่องของโครงการเดิมที่เกิดขึ้นในไตรมาส 4/62 และอีก 4 โครงการใหม่ที่จะส่งมอบปีหน้ารวมมูลค่า 5 พันล้านบาท ซึ่งมี Backlog รอโอนฯ รวม 3.6 พันล้านบาท
พร้อมกันนี้ กำหนด PER 7 เท่า ให้ FV ปี 2563 เท่ากับ 6.48 บาท ภายใต้ Div Payout Ratio ขั้นต่ำ 40% คาดเงินปันผลปี 2562 หุ้นละ 0.35 บาท หรือ 8.3% ขณะที่ราคาหุ้นซื้อขาย PER ต่ำกว่า 5 เท่า คงแนะนำซื้อ
อย่างไรก็ตาม เมื่อเทียบกับราคาหุ้นปัจจุบันของ ALL ที่ระดับ 4.12 บาท กับราคาเป้าหมายที่ 6.48 บาท เท่ากับมีส่วนต่างราคาหุ้น (upside) ที่ระดับ 57%